ROZHODNUTIE KOMISIE
z 8. mája 2008,
ktorým sa menia a dopĺňajú prílohy I a II k rozhodnutiu 2002/308/ES, ktorým sa ustanovujú zoznamy schválených zón a schválených fariem, pokiaľ ide o ochorenie rýb na vírusovú hemoragickú septikémiu (VHS) alebo infekčnú hematopoetickú nekrózu (IHN)
[oznámené pod číslom K(2008) 1719]
(Text s významom pre EHP)
(2008/427/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej články 5 a 6,
keďže:
(1)
Rozhodnutím Komisie 2002/308/ES (2) sa ustanovujú zoznamy schválených zón a schválených rybích fariem umiestnených v neschválených zónach, pokiaľ ide o niektoré ochorenia rýb.
(2)
Nemecko, Francúzsko, Taliansko, Rakúsko a Slovinsko predložili v súvislosti s určitými farmami na svojom území dôkazy v záujme získania statusu schválených fariem v neschválených zónach, pokiaľ ide o vírusovú hemoragickú septikémiu (VHS) a infekčnú hematopoetickú nekrózu (IHN). Z predloženej dokumentácie vyplýva, že uvedené farmy spĺňajú požiadavky ustanovené v článku 6 smernice 91/67/EHS. Preto spĺňajú podmienky na získanie statusu schválených fariem v neschválených zónach a mali by sa doplniť do zoznamu schválených fariem.
(3)
Dánsko, Francúzsko, Taliansko a Spojené kráľovstvo predložili v súvislosti s určitými zónami na svojom území dôkazy v záujme získania statusu schválených zón, pokiaľ ide o VHS a IHN. Z predloženej dokumentácie vyplýva, že dané zóny spĺňajú požiadavky ustanovené v článku 5 smernice 91/67/EHS. Tieto zóny preto spĺňajú podmienky na získanie statusu schválených zón a mali by sa doplniť do zoznamu schválených zón.
(4)
Francúzsko a Fínsko predložili v súvislosti s určitými zónami na svojom území dôkazy v záujme získania statusu schválených zón, pokiaľ ide o VHS a IHN. Z predloženej dokumentácie vyplýva, že tieto oblasti spĺňajú požiadavky ustanovené v článku 5 smernice 91/67/EHS.
(5)
Nemecko oznámilo výskyt VHS na farme, ktorá sa doteraz považovala za farmu bez výskytu tohto ochorenia. Táto farma by sa už preto v rozhodnutí 2002/308/ES nemala uvádzať ako farma bez výskytu VHS.
(6)
Dánsko oznámilo, že určité schválené farmy, pokiaľ ide o VHS a IHN, nespĺňajú požiadavky na udržanie si statusu farmy bez výskytu VHS. Tieto farmy by sa už preto v rozhodnutí 2002/308/ES nemali uvádzať ako farmy bez výskytu VHS.
(7)
Taliansko podalo oznámenie o ukončení určitých programov eradikácie VHS a IHN schválených rozhodnutím Komisie 2003/634/ES z 28. augusta 2003, ktorým sa schvaľujú programy na účely získania štatútu schválených zón a schválených fariem v neschválených zónach v súvislosti s vírusovou hemoragickou septikémiou (VHS) a infekčnou krvotvornou nekrózou (IHN) u rýb (3). Príslušná zóna a farma spĺňajú podmienky na získanie statusu schválenej zóny a schválenej farmy v neschválenej zóne a mali by sa preto doplniť do zoznamu schválených zón, resp. schválených fariem v neschválených zónach v rozhodnutí 2002/308/ES.
(8)
Rozhodnutie 2002/308/ES by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/308/ES sa mení a dopĺňa takto:
1.
Príloha I sa nahrádza textom v prílohe I k tomuto rozhodnutiu.
2.
Príloha II sa nahrádza textom v prílohe II k tomuto rozhodnutiu.
Článok 2
Toto rozhodnutie je určené členským štátom.
V Bruseli 8. mája 2008